HR Službeni list Europske unije L 121/30

UREDBA KOMISIJE (EU) 2018/686

оd 4. svibnja 2018.

o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za klorpirifos, klorpirifos-metil i triklopir u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 49. stavak 2.,

budući da:

(1) Maksimalne razine ostataka (MRO) za klorpirifos i klorpirifos-metil utvrđene su u Prilogu II. i dijelu B Priloga III. Uredbi (EZ) br. 396/2005. MRO-i za triklopir utvrđeni su u dijelu A Priloga III. toj uredbi.

(2) Europska agencija za sigurnost hrane (dalje u tekstu: „Agencija”) dostavila je za klorpirifos obrazloženo mišljenje o postojećim MRO-ima u skladu s člankom 12. stavkom 2. Uredbe (EZ) br. 396/2005 u vezi s njezinim člankom 12. stavkom 1. (2) Utvrdila je da u pogledu MRO-a za vinsko grožđe postoji rizik za potrošače. Stoga je primjereno sniziti taj MRO. Preporučila je da se snize MRO-i za dunju, mušmulu, marelicu, trešnju, bundevu, slatki kukuruz, brokulu, kelj pupčar, kelj, korabe, salate i salatno bilje, špinat, mahunarke, šparoge, artičoku, mahunarke, sjemenke maka, sjemenke suncokreta, sjemenke uljane repice, sjemenke gorušice, sjemenke zubastog lanka, masline za proizvodnju ulja, heljdu u zrnu, proso u zrnu, zrna kave i perad (mišić, masno tkivo i jetra). Za druge proizvode preporučila je da se povise ili zadrže postojeći MRO-i. Zaključila je da u pogledu MRO-a za bademe, lješnjake, pekan orahe, orahe, jabuku, krušku, stolno grožđe, ciklu, rotkvicu, češnjak, ljutiku, mladi luk i velški luk, rajčicu, papriku, patlidžan, pekinški kupus, matovilac, salatu, širokolisnu endiviju, rikolu, grah (s mahunama), grah (bez mahuna), grašak (s mahunama), grašak (bez mahuna), šparoge, artičoku, grah, grašak, lupine, sjemenke maka, sjemenke suncokreta, sjemenke uljane repice, soju, sjemenke gorušice, sjemenke pamuka, sjemenke zubastog lanka, masline za proizvodnju ulja, heljdu i ostale pseudožitarice, proso, čajeve, začine (od sjemenki, plodova, korijena i rizoma), svinje (mišić i masno tkivo), goveda (mišić i masno tkivo), ovce (mišić i masno tkivo), koze (mišić i masno tkivo) i perad (mišić i masno tkivo) te mlijeko (kravlje, ovčje i kozje) određene informacije nisu dostupne i da je potrebno da upravitelji rizikom provedu daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(3) Agencija je za klorpirifos-metil dostavila obrazloženo mišljenje o postojećim MRO-ima u skladu s člankom 12. stavkom 2. Uredbe (EZ) br. 396/2005 u vezi s njezinim člankom 12. stavkom 1. (3) Predložila je da se definicija ostatka za žitarice izmijeni u zbroj klorpirifos-metila i desmetil klorpirifos-metila. Preporučila je da se snize MRO-i za jagode, ribiz (bijeli, crni i crveni), kivi, krumpir, kukuruz, raž, sirak, pšenicu te svinje (jetra i bubreg), goveda (jetra i bubreg), ovce (jetra i bubreg), koze (jetra i bubreg) i perad (mišić, masno tkivo, jetra i bubreg) Za druge proizvode preporučila je da se povise ili zadrže postojeći MRO-i. Zaključila je da u pogledu MRO-a za začine (od sjemenki, plodova, korijena i rizoma), ječam, zob, rižu, svinje (meso, masno tkivo, jetra i bubreg), goveda (meso, masno tkivo, jetra i bubreg), ovce (meso, masno tkivo, jetra i bubreg), koze (meso, masno tkivo, jetra i bubreg) i perad (meso, masno tkivo, jetra i bubreg), mlijeko (kravlje, ovčje i kozje) te ptičja jaja određene informacije nisu dostupne i da je potrebno da upravitelji rizikom provedu daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe. Podaci dobiveni praćenjem pokazuju da se na netretiranim mahunarkama, sjemenu uljarica i žitaricama ostaci pojavljuju na razini višoj od nove granice određivanja (LOD) koju je utvrdila Agencija, ali nižoj od trenutačnog LOD-a. Ti su ostaci posljedica unakrsne kontaminacije s poljoprivrednim kulturama koje su zakonito tretirane klorpirifos-metilom. Budući da ocjena pokazuje da uz trenutačni LOD nema neprihvatljiva rizika za potrošače ili životinje, MRO-e za te poljoprivredne kulture trebalo bi privremeno utvrditi na razini trenutačnog LOD-a. Ti će se MRO-i preispitati, a pri preispitivanju će se u obzir uzeti informacije koje budu dostupne unutar četiri godine od objave ove Uredbe.

(4) Agencija je za triklopir dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005. (4) Agencija je preporučila da se snize MRO-i za jabuku, krušku, marelicu, breskvu, rižu u zrnu, svinje (mišić, masno tkivo, jetra i bubreg), goveđi bubreg, ovčji bubreg, kozji bubreg te mlijeko (kravlje, ovčje i kozje). Za druge proizvode preporučila je da se povise ili zadrže postojeći MRO-i. Zaključila je da u pogledu MRO-a za grejp, naranču, limun, mandarinu, jabuku, krušku, marelicu, breskvu i rižu određene informacije nisu dostupne i da je potrebno da upravitelji rizikom provedu daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(5) Za proizvode za koje nije odobrena upotreba predmetnog sredstva za zaštitu bilja i za koje ne postoje uvozna odstupanja ili maksimalne razine ostataka iz Codexa (CXL) MRO-e bi trebalo utvrditi na posebnoj granici određivanja ili bi se trebala primjenjivati zadana vrijednost MRO-a utvrđena člankom 18. stavkom 1. točkom (b) Uredbe (EZ) br. 396/2005.

(6) Komisija je u vezi s potrebom prilagođavanja određenih granica određivanja zatražila mišljenje referentnih laboratorija Europske unije za ostatke pesticida. Ti su laboratoriji u pogledu nekoliko tvari zaključili da je zbog tehnološkog razvoja za određene proizvode potrebno utvrditi posebne granice određivanja.

(7) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005.

(8) Preko Svjetske trgovinske organizacije od trgovačkih partnera Unije zatraženo je mišljenje o novim MRO-ima te su njihove napomene uzete u obzir.

(9) Uredbu (EZ) br. 396/2005 trebalo bi stoga na odgovarajući način izmijeniti.

(10) Kako bi se omogućilo uobičajeno stavljanje na tržište, prerada i potrošnja proizvoda, ovom Uredbom trebalo bi utvrditi prijelazne odredbe za proizvode koji su proizvedeni prije izmjene MRO-a i za koje postoje informacije koje pokazuju da je zadržana visoka razina zaštite potrošača. S obzirom na to da se uz trenutačni MRO ne može isključiti rizik za potrošače, vrijednost od 0,01 mg/kg za klorpirifos za vinsko grožđe trebala bi se primjenjivati od datuma primjene ove Uredbe.

(11) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-a kako bi se mogli pripremiti za ispunjavanje novih uvjeta koji proizlaze iz izmjene MRO-a.

(12) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2.

Kad je riječ o aktivnim tvarima klorpirifos-metilu and triklopiru u i na svim proizvodima, Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni prije 5. prosinca 2018.

Kad je riječ o aktivnoj tvari klorpirifosu u i na svim proizvodima osim vinskog grožđa, Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni prije 5. prosinca 2018.

Članak 3.

Ova Uredba stupa na snagu dvadesetog dana od dana objave u Službenom listu Europske unije.

Primjenjuje se od 5. prosinca 2018.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 4. svibnja 2018. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) Europska agencija za sigurnost hrane; Review of the existing maximum residue levels for chlorpyrifos according to Article 12 of Regulation (EC) No 396/2005 (Preispitivanje postojećih maksimalnih razina ostataka za klorpirifos u skladu s člankom 12. Uredbe (EZ) br. 396/2005). EFSA Journal 2017.;15(3):4733.

(3) Europska agencija za sigurnost hrane; Review of the existing maximum residue levels for chlorpyrifos-methyl according to Article 12 of Regulation (EC) No 396/2005 (Preispitivanje postojećih maksimalnih razina ostataka za klorpirifos-metil u skladu s člankom 12. Uredbe (EZ) br. 396/2005). EFSA Journal 2017.;15(3):4734.

(4) Europska agencija za sigurnost hrane; Review of the existing maximum residue levels for triclopyr according to Article 12 of Regulation (EC) No 396/2005 (Preispitivanje postojećih maksimalnih razina ostataka za triklopir u skladu s člankom 12. Uredbe (EZ) br. 396/2005). EFSA Journal 2017.;15(3):4735.